《送开守解印》
宋代·冯时行

穷冬自萧疏，小垒玄云开。
使君掷虎符，行矣何遽哉。
父老相与言，未言心已哀。
自云好使君，抚我如婴孩。
天不为我旱，人不为我灾。
使君今已行，力挽不可回。
举手向父老，听我勿我猜。
赤骥万里足，瑶池倏往来。
伏枥方丈间，何其等驽骀。
丹凤隘寥廓，五湖看如杯。
修羽落樊笼，安得一毰毸。
骥非伏枥姿，凤当翔九垓。
使君禀天秀，磊磊真长才。
峡裹三家村，胡为久徘徊。
况与艰运偶，中州涨胡埃。
天子急亲贤，搜访群草莱。
一麾谅其微，千里良需材。
弃去自腾踏，为国除祸胎。
父老休嗟惜，功勋在云台。

作者简介：冯时行（1100—1163）宋代状元。字当可，号缙云，祖籍浙江诸暨（诸暨紫岩乡祝家坞人），出生地见下籍贯考略。宋徽宗宣和六年恩科状元，历官奉节尉、江原县丞、左朝奉议郎等，后因力主抗金被贬，于重庆结庐授课，坐废十七年后方重新起用，官至成都府路提刑，逝世于四川雅安。著有《缙云文集》43卷，《易伦》2卷。